# data[].attributes.headline
13/10/20 PRIMERA SESSIÓ CURS FUNCIÓ DIRECTIVA

# data[].attributes.subject
13/10/20 PRIMERA SESSIÓ CURS FUNCIÓ DIRECTIVA

# data[].attributes.body
Any de canvis, d'incerteses, d'aprenentatges i... de maternitat.

Després de 4 anys inscrivint-me al curs de funció directiva, aquest curs m'han agafat. Renuncio? és un "bon any"? he de parir en una setmana, i si no sóc capaç de seguir el ritme (maternitat per primera vegada + feina de curs de direcció)?
Sia com sia, deu ser un senyal, aquest és l'any!

"Tots els triomfs neixen quan ens atrevim a començar"

Iniciam la sessió presentant a organitzadores i ponents, explicant continguts, cronograma i objectius. Els nostres tutors seran n'Antònia Pol (directora del CEIP Badies) i en Miquel Àngel Tirado, Inspector d'educació. Ambdós són persones dedicades a l'educació, amb molta experiència i mà dreta per transmetre coneixements. Ben segur que podrem "treure suc" d'aquest curs, que gaudirem aprenent i que ens impregnarem de la màgia que ambdós desprenen cap a la docència.

Es plantegen algunes activitats, que per manca de temps i per problemes amb les sales no podem realitzar (coses del directe i les noves tecnologies). Estic convençuda que amb aquest nou format de curs tots aprendrem molt, doncs hem de pensar que

 "Quan bufen vents de tempestat, uns corren a refugiar-se... altres construeixen molins".

QUÈ ÉS PER TU SER DIRECTOR? (pluja d'idees)
- escoltar, organitzar, dirigir, guiar, coordinar, motivar...
- guiar perque cada un tregui de si mateix el millor i així contrubuïr al fi comú.
- capacitat de lideratge, pedagogia, carisme, respecte, acceptació, empatia, intel·ligència social, serenitat...

Posam en comú el que consideram què és ser director i parlam de la importància d'un projecte de direcció (PdD) de CLAUSTRE, que neix del fruit d'una reflexió comuna.

# data[].attributes.body
Avui anam per feines!!!!
Dues sessions carregades de nous continguts, motivació, ganes i il·lusió.

EL PROJECTE DE DIRECCIÓ (PdD), MÒDUL VI (A. Salvà)
--> Què volem aconseguir en 4 anys? hem de plantejar-nos aquesta pregunta com a punt de partida cap a una reflexió profunda per elaborar el nostre PdD.
--> On som?, On volem anar?, Com arribarem?, Com valorar el resultat?

Dubtes, activitats, ambicions, objectius, estratègies, avaluació, propostes...

CLAU: Pla estratègic, Proposta d'equip directiu, Anàlisi del centre.

Parlam i posam en comú maneres de realitzar les activitats, d'analitzar el context (DAFO), fer un decàleg, una carpeta d'aprenentatge, ...

MARC NORMATIU APLICABLE ALS CENTRES DOCENTS, MÒDUL I (MA. Tirado)
En base a què?????
El primer que ens planteja en Miquel Àngel és que SEMPRE hem de justificar les accions en base a la legislació vigent (Constitució, Llei, RD, Decet, Ordre, Resolució, Instruccions).

Se'ns plantegen dos casos que podrien ser ben reals i entre tot el "claustre" intentam solventar-los.
Avui aprenem recursos legislatius. En general els docents no estam acostumats a consultar les lleis i és en elles en el que ens hem de basar. Per aquest motiu parlam i consultam pàgines web on podem trobar les lleis que necessitarem. A més ens expliquen la importància de que una llei sia un TEXT CONSOLIDAT.

Hem de pensar que un "problema" sempre és una oportunitat per realitzar millores de centre.

QUÈ M'ENDUC AVUI?
Començo a omplir la meva motxilla d'aprenentatges nous, impressions positives, idees, eines de treball diferents, llocs de consulta importants, lleis, casos i FEINAAAA!!!

Les decisions que prenguem, sempre en benefici de l'alumne.

# data[].attributes.body
MÒDUL 3: COMPETÈNCIA DIGITAL
Som competents "digitalment parlant" els mestres? Les Noves Tecnologies de la Informació i la Comunicació (NTIC) avancen a tal velocitat que quan aprenem a utilitzar un programa, una aplicació, un "aparell" o un software, ja n'han sortit 10 de més nous, diferents, moderns... A vegades (per no dir quasi sempre) se'ns fa difícil estar al dia de tot el que succeeix al nostre voltant respecte a aquest tema.
Els nostres alumnes en canvi, ja han nascut a l'"era digital" i en moltes ocasions ens "donen amb cullereta" pel que fa a les TIC.
Es tracta doncs d'actualitzar-nos sovint a fi de no quedar endarrere i poder treballar d'acord amb el progrés o els avanços que succeeixen al nostre voltant pel que fa als aspectes tecnològics i digitals.
Amb Tomeu Parets hem dedicat la primera sessió d'avui a parlar d'aquest tema. Ens ha aportat eines útils per tal d'agilitzar la nostra tasca docent i/o directiva (actual o futura).
Hem iniciat la sessió parlant dels àmbits d'incidència: organitzatiu, metodològic, social i de seguretat.
És important tenir en compte les facilitats que ens aporten les eines que tenim al nostre abast i utilitzar-les per agilitzar, sempre en pro de la nostra feina.
Les idees que ens ha transmès, m'han semblat interessantíssimes i he descobert eines i programes col·laboratius que desconeixia.
Pel que fa a l'àmbit organitzatiu, Tomeu ens ha destacat la importància de separar els mecanismes de comunicació personal dels de la feina per no acabar "burn out", fet que molts dels mestres del curs han manifestat que pateixen (mails de feina a certes hores, whats apps en cap de setmana, etc.). Així doncs ens ha ensenyat trucs per programar enviament de mails o altres estratègies a fi d'evitar la intrusió al temps personal dels companys.
Altres "ajudes" que ens ha brindat han estat per exemple la de classificar la safata d'entrada del correu amb etiquetes i/o tasks a fi de deixar-la a "zero" de mails de feina. Quan tenim la feina ordenada i/o classificada per "àrees"/temes la impressió personal és molt més bona, ens ret més la feina i només amb el buscador puc reduir temps de recerca de documents, mails, reunions, tasques a fer, etc.
Una altra eina interessant que ens ha mostrat ha estat la "finestra d'incògnit nova" (pel navegador), molt recomanable quan treballam des d'un ordinador que no és el nostre (per exemple a la sala de mestres), a fi d'evitar que els correus quedin oberts o que l'historial de recerca sia públic.
La configuració del nostre correu ha estat un aprenentatge més nou d'avui, molt senzill i útil de cara a la gent que rebrà el mail amb la nostra "signatura" (dades personals, fitxers, arxius o sales que volem que hi apareguin).
Hem après també algunes eines per si som els administradors dels comptes de l'escola, com compartir calendaris, plantilles, documents a través dels correus corporatius i les unitats compartides (sense haver de perdre els documents o arxius un cop que els mestres deixen de treballar al nostre centre).
Pel que fa a l'àmbit metodològic hem parlat principalment de tres entorns virtuals d'aprenentatge, destinats més o manco cada un d'ells a unes edats determinades (de més senzill a més complex): Class Dojo, Google Classroom i Moodle. Sempre haurem de tenir molt en compte la línia de centre, a fi de ser coherents amb el nostre PEC (i per tant també amb el Pla Digital de Centre (PDC)). Serà important preveure com organitzam les aules virtuals: per cursos, per comunitats, etç. També si tenim Blogs d'aula i/o webs de continguts educatius (Google Sites).
L'àmbit social, la imatge digital del nostre cente, és i serà molt important: què volem mostrar? Com comunicam a la comunitat educativa? Aquesta tasca és del centre i per tant s'ha de fer des del centre (no deixar que altres ho facin per nosaltres). Com hem dit a l'inici de l'entrada d'avui, les opcions són moltíssimes, variades i riques: padlets, pàgines web, perfils a les xarxes socials, canals de telegram, llistes de difusió per whats app... LA PRESÈNCIA DIGITAL  avui en dia és FONAMENTAL. Pensem en la societat líquida en la que vivim...

Molta informació interessant, molts aprenentatges nous, moltes pràctiques pendents a realitzar.
Em despedeixo amb el cap ple de tasks per fer i posar en pràctica jugant amb tot allò que hem après avui, doncs ja sabem que...

"Els nens i nenes no juguen per aprendre, però aprenen perquè juguen"
                                            JEAN PIAGET

MÒDUL 1: MARC NORMATIU APLICABLE ALS CENTRES DOCENTS

Continuam la tasca d'anàlisis de casos amb l'Inspector Miquel Àngel Tirado.
Se'ns plantegen dos nous esdeveniments a fi de presentar normativa.
Per grups ens descriu una situació que possiblement se'ns doni o ha donat a l'escola: un pare que demana a la tutora del seu fill una còpia del darrer examen d'una àrea, el qual està separat de la mare i no te la custodia. Quins documents o lleis consultaríem per donar resposta a dita sol·licitud? Així en petit grup, i després en gran grup, exposam i debatem quines serien les lleis més encertades per justificar la resposta de la tutora.
El segon cas que ens exposa és el d'un professor que es nega a acompanyar l'alumnat a una visita a un poble de la Serra Tramuntana programada al PAT. Resolem el cas de la mateixa manera que el primer.
Considero que és una bona forma de descobrir la legislació, ja que donada la necessitat, la recerca és més interessant i exhaustiva. A més, aprenem també a fer un requeriment, coneixem el Llibre d'Estil del Govern de les IB, noves opcions del GESTIB per enregistrar entrevistes amb pares i/o alumnes i també a consultar el DIE (Departament d'Inspecció Educativa) per buscar lleis.
Així, com si es tractàs d'un concurs de televisió, a contrarellotge, els diferents equips de colors resolem els casos, consultam, erram, aprenem, aprofundim, debatem i reim.
Em quedo amb el bon humor d'en Miquel Àngel, amb les ganes que hi posa i la paciència que té en intentar transmetre la seva passió per la legislació, ja que generalment és un tema que els docents desconeixem i que tampoc ens apassiona massa.

# data[].attributes.body
MÒDUL 4: PROJECTE DE DIRECCIÓ
Avui tornam a tenir sessió amb n'Antònia. Iniciam la classe repassant el que hem fet els dies anteriors: què hem après? Relitzam un Brain storming entre tots. Després d'una estona i de compartir una pantalla plena de post its amb les aportacions dels docents, ens adonam de la quantitat de coses que hem après en un breu període de temps: rols del director, normativa, protocols del centre, seguretat, lideratge compartit, objectius comuns, ús del GESTIB, ordenar el nostre correu i organitzar-lo de manera útil, ...
Què treballarem avui? nou repte: anàlisi, valoració del PEC i de l'organització i funcionament del centre; el pla estratègic (àmbit d'intervenció a partir dels quals es fixen els nostres objectius a assolir en 4 anys);  els documents que hem de tenir en compte, entre d'altres moltes dades.
N'Antònia ens explica la importància de saber el que ens avaluaran i com, ens presenta la rúbrica que s'utilitza i ens recomana que emprem dita rúbrica per fer el projecte, així segur que no ens deixarem cap apartat important i tendrem possibilitat d'obtenir més puntuació en la baremació.
Parlam i treballam en gran grup i en petit grup, valoram un DAFO i extreim conclusions. Se'ns recomana fer-ne un del nostre centre amb les opinions de la comunitat educativa, així obtendrem punts de vista diferents del nostre i serà molt més ric.
On volem anar? Com arribarem? Hem de fer el pla estratègic marcant els àmbits d'intervenció, que inclouran la part pedagògica, la part de lideratge i la gestió.
Com expressarem el que volem aconseguir? Plantejant uns objectius realistes a assolir al llarg dels 4 anys, que durem a terme mitjançant accions per aconseguir arribar a la meta.
No acabam de veure i explicar la presentació, com sempre el temps ens cau a sobre, ja que hi ha moltes coses interessants per aprendre i poc temps. Continuarem el pròxim dia.
Em quedo amb el vídeo "no sobra nadie" que ens ha posat n'Antònia a l'inici de la sessió, doncs en pocs minuts diu moltíssim de com treballar en equip, de sacrifici, humanitat, coratge, esforç, coordinació, cooperació, objectius, resultats, passió, lideratge...

MÒDUL 1:MARC NORMATIU

En Miquel Àngel ens explica la sessió d'avui, comença compartint "les seves eines màgiques" per fer-la més amena: Resque (unes gotes màgiques), cafè, xocolata,...
Començam!!!
A molts de centres els documents són mera burocràcia, es converteixen en "paper de calaix", que no es consulta ni es fa servir per res. Això, és una gran errada, doncs aquests ens han de servir per "funcionar" correctament dins els centres. En ells es plasmen els acords importants, la línia metodològica i tot allò que cal saber i utilitzar per treballar dia a dia al centre d'una manera respectuosa amb l'educació que allà s'imparteix. Per tot això:

IMPORTANT: "Els documents són acords per ensenyar millor: han de ser avaluables i FUNCIONALS, no estàtics".

Prosseguim la sessió parlant de la importància de les dades personals: "les nostres dades són nostres" (titulars), i per tant, el tractament d'aquestes ha de comptar amb el nostre consentiment. Tots tenim dret a "ARCO" (dret d'Accés, dret de Rectificació, dret de Cancel·lació i dret d'Oposició).
Continuam la sessió explicant un nou cas: cas 6, el qual es resol de la mateixa manera que d'altres que també ens enuncia. Per a la resolució de tots ells hem de consultar l'article 1903 del Codi Civil (1989). En Miquel Àngel també ens mostra altres maneres de consultar casos semblants, com per exemple utilitzant el "Centro de Doumentación Judicial (CENDOJ)" i també ens explica el Culpa in Vigilando.
Altres Lleis consultades avui són :
-Ley 9/2017 Contratos del sector público (Art.196)
-Ley 40/2015.
Altres casos que van sorgint i dels que anam parlant i resolem al llarg de la sessió són per exemple el d'un nin que tira una pedra i romp el vidre d'un cotxe d'un veïnat o dur o no un nin al cotxe propi en cas d'accident.
Què hem de fer amb les FACTURES ANTIGUES? Les tiram? Les destruïm? Les hem de guardar? Aclarim els dubtes i resolem que: és obligatori guardar-les 5 anys, passat aquest període ja no. Per contra, el llibre de registre s'ha de guardar per sempre, ja que no hi ha cap llei que digui què n'hem de fer.

# data[].attributes.body
MÒDUL 3: GESTIB 2.0
La sessió d'avui ens la imparteix en Benet Joan Darder.
Avui coneixerem més en profunditat el GESTIB, l'aplicació per a la gestió educativa de la Conselleria d'Educació de les IB.
Com a docents tots empram l'eina del GESTIB quotidianament: per dur un registre d'assistència, per les notes trimestrals, per tramitar permisos o per consultar els correus que ens envien amb notícies rellevants de Conselleria. Però les possibilitats d'aquest programa com a docents, no acaben aquí, i com a equip directiu encara es poden realitzar moltes més tasques.
Pas per pas anam seguint les indicacions de Benet i observam l'ampli ventall d'oportunitats que, com a equip directiu (i algunes simplement  com a equip docent), es poden fer a través de dita plataforma: com a canal de comunicació (missatgeria), per realitzar la presa de possessió (destinacions del professorat i personal no docent), emplenar fulls de cessament i sol·licitud de substitucions, quadrar horaris dels diferents cursos i àrees, validar matrícules, així com consultar expedients i dades personals dels nostres alumnes (p. ex. dades NESE).
Personalment destacaria la importància d'aquesta eina i el desconeixement generalitzat de les múltiples possibilitats que ens ofereix. Així mateix, considero que amb una sola sessió de dues hores no és suficient per "entendre'l". Baix el meu parer, falta la part "pràctica", ja que considero que si només ens expliquen les possibilitats, però no "manipulam" el programa, ens oblidam d'allò que se'ns ha dit. Per aquest motiu, trobo que en aquest cas s'hauria de fer alguna altra sessió de GESTIB, donada la importància que té el programa i l'ús que en dóna la Conselleria d'Educació.

# data[].attributes.body
MÒDUL III: ESPAIS I TEMPS

Avui tenim sessió amb n'Alícia Rigo, la Cap d'estudis del CEIP Badies, companya de n'Antònia.
Què fa un cap d'estudis? Iniciam la videoconferència parlant-ne, exposant els nostres parers. Finalment ella conclou dient que s'encarrega de l'ordenació de les parts o elements del centre educatiu. Aquests elements els podem classificar en 4 grans blocs: elements personals (mestres, alumnes, personal no docent, famílies...); elements materials (espais, recursos...); elements funcionals (equips de treball, òrgans de govern, horaris...); elements complementaris (activitats extraescolars, serveis complementaris, serveis externs...).
A continuació passam a explicar com treballen al CEIP Badies, les tasques que n'Alícia du a terme i com fa que tots aquests elements "rodin" als engranatges de l'educació del centre.
Parlam de comissions mixtes (nosaltres també en feim al nostre centre, de fet feim intercanvi pedagògic amb el CEIP Badies), de cotutories, de l'avaluació transversal, de la feina cooperativa i de la inclusió real al centre. Remarcam la importància de garantir la coherència educativa des d'EI fins a 6è.
N'Alícia ens mostra també les webs de consulta diària i obligatòria: el GESTIB, el correu electrònic i el DIE.
Continuam la sessió xerrant de la planificació i la temporalització de cada curs: previsió de professorat, planning de reunions, tasques el setembre, informacions rellevants per al nou professorat (línia de centre, projectes, etc), PGA i programacions, pla de formació al professorat, les observacions entre iguals, els voluntaris educatius... i un seguit més de tasques i informacions rellevants.
Finalment acaba el temps, tot i no haver acabat l'explicació, però el power point quedarà penat i n'Alícia s'ofereix a aclarir-nos dubtes si ens posam en contacte amb ella.
La tasca de cap d'estudis és molt feixuga, hi ha moltíssima feina rere la porta, no visible. Un cop finalitzada l'explicació de n'Alícia ens adonam de la gran quantitat d'hores i dedicació que s'ha de tenir si es vol ser un cap d'estudis competent.

# data[].attributes.body
FACTORS CLAU PER UNA DIRECCIÓ EFICAÇ
La sessió d'avui l'ha duita a terme n'Antònia Pol, amb la que hem treballat el Pla Estratègic (PE). Alguns del punts importants a tenir en compte són: els àmbits d'intervenció a partir dels quals es fixen els objectius, els objectius a assolir en quatre anys, els indicadors que permetin mesurar l'assoliment d'aquests objectius, les línies d'actuació, projectes, plans, processos, activitats...
És important que els objectius es puguin complir i que sien  mesurables.
Relitzam un exercici d'elaboració d'objectius en grup, a fi de posar en pràctica les consignes que ens dóna n'Antònia.
Parlam de com organitzar el PE, per exemple en graelles, on pareguin els àmbits, els objectius, les accions, els indicadors i la meta.
La sessió es fa curta, com sempre! Moltes coses que aclarir i poc temps, ja que després tenim una altra sessió. N'Antònia queda a la nostra disposició per aclarir dubtes via mail. Finalitzam la classe d'avui fent ticket de sortida, una manera amena d'acabar amb un bon gust de boca! ;)

RENDICIÓ DE COMPTES I QUALITAT EDUCATIVA:

Prosseguim el curs amb la següent classe, amb en Miquel Àngel Tirado. Avui, per sorpresa, no ens parlarà de normativa, sinó de qualitat educativa i de rendició de comptes.

Pel que fa a qualitat educativa, parlam entre tots del que fa que un alumne, un docent o un centre sigui millor o de més qualitat. L'esforç, la pràctica sistemàtica, la claredat en la comunicació del mestre, els coneixements previs dels alumnes, les expectatives... entre molts altres, en són indicadors i per tant afecten d'una manera positiva o negativa.

En Miquel Àngel ens comenta el model de processament de la memòria (3etapes), fem uns jocs a través dels quals ens posa a prova i ens autoavaluam, adonant-nos que les teories que ell ens explicava són reals a la pràctica.
Acabam la sessió parlant dels factors de qualitat i de la importància d'avaluar-ho tot (alumnes, mestres, centre...). Queda pendent parlar de la rendició de comptes.

Amb la següent frase acabam la sessió d'avui:

# data[].attributes.body
GESTIÓ ADMINISTRATIVA I ECONÒMICA
La classe d'avui corre a carreg de na Jero Fornés, secretària del CEIP Badies.
Quines qualitats ha de tenir un secretari? entre tots feim un Brainstorming: resolutiu, organitzat, facilitador, amable, eficient, previsor, gestor... però sobretot ACCESSIBLE!
La major part del claustre no és conscient de la quantitat de tasques que du a terme el secretari d'un centre escolar. Des de fora, alguns cops, sembla que el gruix de la feina la fa el director i/o amb l'ajuda del Cap d'Estudis, i massa vegades les tasques dels secretaris queden "invisibles" als ulls dels altres. Per res és així! Quina feinada! Després de fer aquest curs, te n'adones de la quantitat d'hores que un bon equip directiu ha d'invertir en l'educació del seu centre perquè els "engranatges" funcionin i facin girar la roda. El pes que duen els membres de l'equip directiu no és poc, i des del meu punt de vista, està poc valorat, tant econòmicament com a nivell personal.
Quines tasques desenvolupa la SECRETÀRIA? Na Jero ens ho divideix en blocs, segons al que fan referència les tasques. Així quedarien les tasques:

En referència a l'alumnat: matrícula, documents, registre, GESTIB, expedients, ABIES, gestió d'ajudes...

En referència a les famílies: contacte amb el centre, resolució de dubtes, dificultats econòmiques, famílies nombroses, comunicació i seguiment pagament de material ...

Important! Bona comunicació, base de tot enteniment, per això: Consell Escolar, Comissions Mixtes i Representants Famílies.

En referència al personal docent: acollida, GESTIB, google workspace...

En referència al personal no docent: ATE'S, AMIPA, cuina, auxiliars lingüístics, dinamitzadora lingüística, practicants...  (Millor en bona companyia)

En referència als serveis: Ajuntament (neteja, mantenient...), remesa despeses, tractament personal amb sereis (fotocopiadores, movistar...), documentació (mobiliari, policia,...), part econòmica...

Amb tot el que se'ns ha explicat a la sessió d'avui, queda molt clara la feina dels secretaris de centre, la GRAN quantitat de tasques que duen a terme i la dedicació que fan al centre pel servei de tots.

"EL MEU TREBALL: FACILITAR LA FEINA DELS ALTRES MESTRES I CREAR BON AMBIENT"    Jero Fornés.

# data[].attributes.body
FACTORS CLAUS PER A UNA DIRECCIÓ EFICAÇ

Avui tenim doble sessió amb n'Antònia! Anem a aprofitar bé l'horabaixa, aprenent al màxim, ja que ens queda poquet per acabar el curs.
SORPRESAAAA!!! Presentació de les diapositives dels diferents programes que havíem  preparat per grups. Ho teníem ben organitzat, tot i que no sabíem que ho havíem d'exposar avui... ens en sortim bé i parlam una mica amb els companys dels avantatges i desavantatges de tenir practicants a les escoles, del que ens aporten i podem aportar, de l'enriquiment mutu...
Els altres programes són prou interessants (finançament llibres de text o material didàctic, Programa de millora i Transformació (PMT, antic PIP), Equip d'alteració del comportament, PROA, Formació de Centre i Coeducació), tot i que ja els coneixia perquè a la nostra escola hi participa. Algunes dades desconegudes per mi m'han aportat nous coneixements, per si algun dia ho hem de sol·licitar als nostres centres futurs.

PROJECTE DE DIRECCIÓ
Iniciam la segona part de l'horabaixa amb un menti: com ens sentim en aquest moment, moix o lleó? A través d'una proposta d'imatges expressam en quin "moment" del curs ens trobam. A continuació classificam els dubtes que ens sorgeixen segons si són de caràcter Conceptual (nomenclatura, legislació... SABER), Procedimental (organització, funcionament... SABER FER) o Social (ideològic, visió, emocional... SABER ESTAR). N'Antònia els va comentant i resol els nostres dubtes d'una manera eficaç (sempre des del seu punt de vista).
Prossegueix la classe parlant de tot allò que ens resta per fer del PdD: avaluació (què, quan, com, qui...), com presentar el projecte davant el tribunal (amb claredat, que sia visual, dinàmic, concret i real), etç. Ens suggereix l'ús d'infografies o altres eines que ens puguin ajudar en la nostra presentació i al tribunal, així com la importància de compartir el projecte amb la comunitat educativa, doncs ells ens podran aportar el seu punt de vista i serem a temps de modificar tot allò que considerem amb les aportacions.
Acabam la sessió amb una "paraula", la meva és MIRADA...

# data[].attributes.body
CONVIVÈNCIA
La directora del CEIP Gabriel Vallseca, n'Asun Gallardo, és l'encarregada de coordinar la sessió d'avui sobre convivència.
Iniciam la classe fent un brain storming de les actituds i aptituds que consideram importants en un director per promoure una bona convivència: empatia; organització i planificació; tractar a tots igual (equitat); saber escoltar i crear espais de diàleg; assertivitat; saber delegar; confiança... són algunes de les idees que surten entre els companys.
Prosseguim parlant del Decret de drets i deures 121/10. Reflexionam del que tenim i no tenim als centres, del que es fa i no es fa, de la importància d'anar "tots a una", amb COHERÈNCIA per tenir un bon IMPACTE a l'alumnat. N'Asun ens explica que val més posar i seguir una pauta i complir-la tot el claustre, que no voler posar-ne moltes i que no es facin igual a tots els cursos, doncs així cream confusió entre els alumnes i les actuacions perden "força".
Continuam visualitzant diverses piràmides de la convivència, on es veuen en diferents estaments "el temps dedicat a crear vincles en el grup", "la resolució de problemes amb coherència docent", el tipus de "convivència" i la importància de "fomentar un bon clima i cohesió de grup". La conclusió final és que si fomentam bones relacions en el grup i sentiment de comunitat, prevenim molts de conflictes i malestar.
N'Asun ens recomana els programes i llibres de na Carme Boquer i d'en Manuel Segura, ben segur que seran lectures molt interessants i enriquidores! Seguim parlant d'actuacions organitzatives i de programes de compensació social, així com de metodologies que afavoreixen la col·laboració i milloren el clima de la comunitat educativa.
Una sessió molt amena i dinàmica. "Me quedo" amb la importància de les bones relacions i de la coherència als centres com a eix vertebrador des d'EI fins a EP.

# data[].attributes.body
FACTORS CLAU PER UNA DIRECCIÓ EFICAÇ
Darrera setmana de curs! Ja???, Ens ha passat volant! Tantes coses per aprendre ens queden... Ha estat molt intens i interessant, però em quedo a "mitges", doncs, tot i que he après molt, sento que em falta moltíssim més per aprendre.
La sessió d'avui és la darrera amb n'Antònia, anem a gaudir de la seva experiència i del que ens aportarà: factors clau per una direcció eficaç. Iniciam la sessió fent una dinàmica per a conèixer-nos millor a les sales petites. Posteriorment parlam de les fases de desenvolupament per un lideratge efectiu: la posició, les relacions personals, la planificació i millora de centre, la importància d'envoltar-se de líders i la generació d'admiració per part d'aquests. En aquest darrer punt parlam d'aquelles persones que han estat líders i que han influït en nosaltres. No puc continuar sense anomenar a Joan Rado, l'exdirector del CEIPIESO Pintor Joan Miró. En Joan és una persona discreta, educada, amable i empàtica que genera admiració per la seva feina i dedicació cap a la docència. M'ha inspirat en molts de moments i m'ha aportat moltíssims de coneixements, un company real, amb el que vaig tenir el plaer de treballar el darrer curs abans de la seva jubilació de manera més estreta, colze a colze ja no de director. Tot un exemple de MESTRE en el sentit més ampli.
Prossegueix la sessió i parlam dels diferents nivells de funcionament dels grups. Aprofundim en el nivell socioafectiu, en el clima i la tasca lligats a la cohesió de grup.  Ens endinsam en la importància de l'aprenentatge cooperatiu, de les pràctiques restauratives i del treball en xarxa...
Acabam la sessió no sense anomenar abans a  Francesc Imbernon i algunes paraules seves que ens fan pensar:
"La formació ha de tenir en compte que més que ensenyar i actualitzar els coneixements d'una persona, ha de crear les condicions i els espais perquè aprengui"
"La formació per si mateixa té poc impacte en la millora i la innovació si no està unida a canvis del context, organitzatius, de gestió i de relacions de poder"